b"\n_START_ARTICLE_\nAlessandro Scarlatti\n_START_SECTION_\nBiografija\n_START_PARAGRAPH_\nAlesandras Skarlatis gim\xc4\x97 1660\xc2\xa0m. gegu\xc5\xbe\xc4\x97s 2 d. Palerme. T\xc4\x97vas Pietro Scarlata buvo tenoras, motina Eleonora d\xe2\x80\x99Amato kilusi i\xc5\xa1 muzikant\xc5\xb3 gimin\xc4\x97s. 1672 m. \xc5\xa1eima nuo epidemijos Palerme persikraust\xc4\x97 \xc4\xaf Rom\xc4\x85. T\xc4\x97vas mir\xc4\x97 Pietro mir\xc4\x97 arba i\xc5\xa1kart prie\xc5\xa1 tai, arba i\xc5\xa1kart po to. Jo draugas Marc' Antonio Sportonio r\xc4\x97m\xc4\x97 \xc5\xa1eim\xc4\x85 ir Alesandro muzikin\xc4\xaf lavinim\xc4\x85. 1678 m. baland\xc5\xbeio 12 d. Alesandras ved\xc4\x97 Antonia Maria Vittoria Anzaloni. Pora gyveno did\xc5\xbeiojo Romos menininko Gian Lorenzo Bernini r\xc5\xabmuose. Tikriausiai tam tarpininkavo tolimas giminaitis Cosimo Scarlatti, kuris dirbo Berniniui. 1679 m. sausio 11 d. porai gim\xc4\x97 pirmasis s\xc5\xabnus Pietras. Jo krik\xc5\xa1tat\xc4\x97viu buvo Berninio s\xc5\xabnus Filipas._NEWLINE_1678 m. Alesandras Skarlatis gavo kapelmeisterio post\xc4\x85 San Giacomo degli Incurabili ba\xc5\xbeny\xc4\x8dioje po keli\xc5\xb3 m\xc4\x97nesi\xc5\xb3 nuo vedyb\xc5\xb3. Pirmoji jo opera \xe2\x80\x9eGli equivoci nel sembiante\xe2\x80\x9c buvo atlikta priva\xc4\x8diai i\xc5\xa1kart po to. Opera buvo s\xc4\x97kminga ir pastatyta kituose miestuose (Romoje tuo metu vie\xc5\xa1ieji teatrai buvo u\xc5\xbedaryti). Alesandras ra\xc5\xa1\xc4\x97 muzik\xc4\x85 kilmingiesiems ir r\xc4\x97m\xc4\x97jui kardinolui Benedetto Pamphili. 1680 m., ar dar prie\xc5\xa1 tai, Alesandras tapo Romoje gyvenusios \xc5\xa0vedijos karalien\xc4\x97s Kristinos kapelmeisteriu. 1682 m. u\xc5\xbe\xc4\x97m\xc4\x97 kapelmeisterio post\xc4\x85 San Girolamo della Carit\xc3\xa0 ba\xc5\xbeny\xc4\x8dioje._NEWLINE_Alesandras Skarlatis patrauk\xc4\x97 r\xc4\x97m\xc4\x97j\xc5\xb3 i\xc5\xa1 Neapolio, Madalonio hercogo ir Karpijo markizo d\xc4\x97mes\xc4\xaf. Tikriausiai su j\xc5\xb3 parama jis persik\xc4\x97l\xc4\x97 \xc4\xaf Neapol\xc4\xaf, kur po 1684 m. vasario 12 d. mirusio Pietro Andrea Ziani buvo paskirtas karali\xc5\xa1kosios kapelos kapelmeisteriu. Alesandro k\xc5\xabriniai susilauk\xc4\x97 didel\xc4\x97s s\xc4\x97km\xc4\x97s Neapolyje, ne be vietini\xc5\xb3 pavydo. Visgi jam buvo sunku i\xc5\xa1laikyti didel\xc4\x99 \xc5\xa1eim\xc4\x85. Neapolyje jam gim\xc4\x97 5 vaikai, i\xc5\xa1 kuri\xc5\xb3 pirmasis buvo 1685 m. spalio 26 d. gim\xc4\x99s Domenico Scarlatti. B\xc5\xabdamas Neapolyje Alesandras palaik\xc4\x97 ry\xc5\xa1ius su Roma. 1690 m. Romoje buvo atlikta jo opera. R\xc4\x97m\xc4\x97ju tapo kardinolas Pietro Ottoboni. Alesandro s\xc5\xabnus Pietras tapo kompozitoriumi, Domenikas rod\xc4\x97 i\xc5\xa1skirtin\xc4\xaf talent\xc4\x85. Jo dukterys dainavo priva\xc4\x8diai. 1701 m. Alesandras band\xc4\x97 trauktis i\xc5\xa1 Neapolio, tikriausiai d\xc4\x97l prasid\xc4\x97jusio Ispanijos \xc4\xafp\xc4\x97dinyst\xc4\x97s karo, ta\xc4\x8diau vicekaralius jo nei\xc5\xa1leido. 1702 m. Ispanijos ir Neapolio karaliaus Pilypo V-ojo lankymosi Neapolyje proga Alesandras para\xc5\xa1\xc4\x97 serenad\xc4\x85 \xe2\x80\x9eClori, Dorino e Amore\xe2\x80\x9c ir oper\xc4\x85 \xe2\x80\x9eTiberio Imperatore d\xe2\x80\x99Oriente\xe2\x80\x9c._NEWLINE_Kelioni\xc5\xb3 \xc4\xaf Florencij\xc4\x85 ir Rom\xc4\x85 metu Alesandras tik\xc4\x97josi rasti geresni\xc5\xb3 post\xc5\xb3, ta\xc4\x8diau buvo nuviltas. Florencijos hercogas Ferdinandas Medi\xc4\x8dis jam nesuteik\xc4\x97 joki\xc5\xb3 post\xc5\xb3, o Romoje Alesandru teko u\xc5\xbeimti kukl\xc5\xb3 kapelmeisterio pad\xc4\x97j\xc4\x97jo post\xc4\x85 Congregazione dell\xe2\x80\x99Oratorio di San Filippo Neri bendruomen\xc4\x97je. 1703 m. Alesandras tapo Santa Maria Maggiore choro vadovo pad\xc4\x97j\xc4\x97ju. Alesandrui \xc5\xa1ie postai nebuvo labai naudingi. 1702-06 m. jis para\xc5\xa1\xc4\x97 kelet\xc4\x85 oper\xc5\xb3 Florencijos hercogui Ferdinandui Medi\xc4\x8diui (Romoje tuo metu oper\xc5\xb3 pastatymai buvo u\xc5\xbedrausti popie\xc5\xbeiaus). Alesandras aplank\xc4\x97 hercog\xc4\x85, matyt, dar su tikslu proteguoti s\xc5\xabn\xc5\xb3 Domenik\xc4\x85, ta\xc4\x8diau kelion\xc4\x97 buvo nes\xc4\x97kminga. Jis paliko post\xc4\x85 Santa Maria Maggiore ba\xc5\xbeny\xc4\x8dioje (posto kongregacijoje jau buvo atsisak\xc4\x99s 1705 m.) ir i\xc5\xa1vyko \xc4\xaf Venecij\xc4\x85, kur su kardinolo Ottoboni parama buvo pastatytos dvi jo operos. Po to gr\xc4\xaf\xc5\xbeo \xc4\xaf Rom\xc4\x85. pakeliui buvo apsistoj\xc4\x99s Urbine, kur aplank\xc4\x97 s\xc5\xabn\xc5\xb3 Pietr\xc4\x85 ir para\xc5\xa1\xc4\x97 lai\xc5\xa1k\xc4\x85 Ferdinandui Medi\xc4\x8diui pra\xc5\xa1ydamas paramos, ta\xc4\x8diau hercogas nieko konkretaus nepasi\xc5\xabl\xc4\x97. 1707 m. Alesandras gr\xc4\xaf\xc5\xbeo \xc4\xaf Rom\xc4\x85, kur su kardinolo Pietro Ottoboni tarpininkavimu gavo kapelmeisterio viet\xc4\x85 Santa Maria Maggiore ba\xc5\xbeny\xc4\x8dioje mirus ankstesniajam. U\xc5\xbesakym\xc5\xb3 Romoje buvo nedaug, o u\xc5\xbemokestis u\xc5\xbe darb\xc4\x85 ba\xc5\xbeny\xc4\x8dioje nepakankamas. Tikriausiai Alesandras ie\xc5\xa1kojo galimybi\xc5\xb3 gr\xc4\xaf\xc5\xbeti \xc4\xaf Neapolio dvar\xc4\x85._NEWLINE_1708 m. liepos 7 d. Neapolio kontrol\xc4\x97 per\xc4\x97jo Austrijai. Alesandras para\xc5\xa1\xc4\x97 lai\xc5\xa1k\xc4\x85 naujajam vicekaraliui kardinolui Vincenzo Grimani, kuriame tikino, kad pasitraukti i\xc5\xa1 Neapolio tur\xc4\x97jo d\xc4\x97l grasinim\xc5\xb3 savo gyvybei. Vincenzo Grimani tikriausiai pasinaudojo proga susigr\xc4\x85\xc5\xbeinti gars\xc5\xb3 muzikant\xc4\x85 atgal. Jo s\xc5\xabnui Pietrui par\xc5\xabpino vargonininko post\xc4\x85. Neapolyje tuo metu buvo i\xc5\xa1populiar\xc4\x97jo komi\xc5\xa1kos operos, kuri\xc5\xb3 Alesandras nebuvo prat\xc4\x99s ra\xc5\xa1yti ir \xc5\xa1\xc4\xaf \xc5\xbeanr\xc4\x85 i\xc5\xa1band\xc4\x97 tik 1718 m. pastatytoje operoje \xe2\x80\x9eIl trionfo dell\xe2\x80\x99onore\xe2\x80\x9c. Jo operos buvo statomos Romoje. 1716 m. popie\xc5\xbeius Klemensas XI suteik\xc4\x97 jam kavalieriaus titul\xc4\x85 (pak\xc4\x97l\xc4\x97 \xc4\xaf riterius). Skarlatis per savo gyvenim\xc4\x85 para\xc5\xa1\xc4\x97 apie 115 oper\xc5\xb3 (didel\xc4\x97s dalies partit\xc5\xabros nei\xc5\xa1likusios), bent 600 kantat\xc5\xb3 ir kit\xc5\xb3 k\xc5\xabrini\xc5\xb3. Nepaisant didelio produktyvumo jis nuolat tur\xc4\x97jo finansini\xc5\xb3 problem\xc5\xb3 ir mir\xc4\x97 1725 m. spalio 22 d. Neapolyje palikdamas \xc5\xa1eim\xc4\x85 skurde. Jo garsiausiomis operomis \xc4\xafvardijamos \xe2\x80\x9eMitridate Eupatore\xe2\x80\x9c (1707), \xe2\x80\x9eTelemaco\xe2\x80\x9c (1718) ir \xe2\x80\x9eGriselda\xe2\x80\x9c (1721). \xc5\xa0iais laikais atliekamos jo \xe2\x80\x9e\xc5\xa0v. Secilijos mi\xc5\xa1ios\xe2\x80\x9c (1721). Motetas \xe2\x80\x9eTu es Petrus\xe2\x80\x9c buvo atliktas Napoleono kar\xc5\xabnavimo imperatoriumi 1803 m. ceremonijoje. Alesandras Skarlatis palaidotas Santa Maria di Montesanto ba\xc5\xbeny\xc4\x8dioje Neapolyje."